ময়মনসিংহের শম্ভুগঞ্জে ট্রেনের ইঞ্জিন লাইনচ্যুত
জারিয়া থেকে ছেড়ে আসা ময়মনসিংহগামী যাত্রীবাহী জারিয়া লোকাল ট্রেনের ইঞ্জিন ময়মনসিংহের শম্ভুগঞ্জ রেলস্টেশনে লাইনচ্যুত হয়েছে।







সোমবার বিকালে এ ঘটনার পর ময়মনসিংহের সঙ্গে জারিয়া, মোহনগঞ্জ ও চট্টগ্রামের রেলযোগাযোগ বন্ধ রয়েছে।




রেলওয়ে সূত্র জানায়, নেত্রকোনা জেলার জারিয়া থেকে ময়মনসিংহের উদ্দেশে ছেড়ে আসা লোকাল ট্রেনটি ময়মনসিংহ যাচ্ছিল। সোমবার বিকাল ৩টা ৫০ মিনিটের দিকে ট্রেনটি শম্ভুগঞ্জ রেলওয়ে স্টেশনে যাত্রাবিরতি দিয়ে স্টেশন ছাড়ার পরপরই ট্রেনের ইঞ্জিন লাইনচ্যুত হয়।
ময়মনসিংহ রেলওয়ের নির্বাহী প্রকৌশলী সুকুমার বিশ্বাস জানান, ময়মনসিংহগামী জারিয়া লোকাল ট্রেনের ইঞ্জিনের চাকা লাইনচ্যুত হয়েছে। আমরা ঘটনাস্থলে আছি। রিলিফ ট্রেন ময়মনসিংহ থেকে দুর্ঘটনাস্থলের উদ্দেশে রওনা দিয়েছে।
এ দিকে গৌরীপুর রেলওয়ে জংশনে যাত্রীবাহী আন্তঃনগর বিজয় এক্সপ্রেস ও মালবাহী ট্রেনের বগি লাইনচ্যুত হয়। শুধু তাই নয়; উদ্ধারকারী রিলিফ ট্রেনের টুলস ইঞ্জিনও লাইনচ্যুত হওয়ার ঘটনা ঘটে।
যাত্রীবাহী আন্তঃনগর বিজয় এক্সপ্রেস ট্রেন দুর্ঘটনার কারণ অনুসন্ধানে বিভাগীয় ঊর্ধ্বতন টিম এ রিপোর্ট পাঠানো পর্যন্ত ঘটনাস্থলে পৌঁছেনি।
রেলওয়ে স্টেশন মাস্টার আবদুর রশিদ জানান, ঢাকা থেকে টিম রওনা দিয়েছে। মঙ্গলবার ঘটনাস্থল পরিদর্শন করবেন।

জারিয়া থেকে ছেড়ে আসা ময়মনসিংহগামী যাত্রীবাহী জারিয়া লোকাল ট্রেনের ইঞ্জিন ময়মনসিংহের শম্ভুগঞ্জ রেলস্টেশনে লাইনচ্যুত হয়েছে।